“Җиңдек!” сүзен алып кайтучылар

Зил-зиләле вакыт алга бара. Гомердә онытылмас , яралары төзәлмәс шикелле тоелган Бөек Ватан сугышы еллары да артта кала бара, аның батырлары – илебезне саклап калучылар, Европаның азатлыгы өчен кан түгүчеләр дә көннән-көн азая бара. Бервакыт бу дәһшәтле еллар турында китаплардан гына укырга калырбыз. Шуңа күрә бүген “Ватан өчен!” дип утлы өермәгә керүчеләрне истән чыгармау – кешеләрнең иң зур бурычы. Бу хәтер буыннан-буынга, каннан-канга күчсен иде. Арабызда яшәүче ветераннар һәрвакыт игътибар үзәгендә булсын иде. Шулай ук яу кырында ятып калучыларга безнең Бөек Рәхмәтебез 9 Май бәйрәмендәге бер минутлык тынлыкка гына әверелеп калмасын иде. Бу мәкальне язуым да шул ветераннарның берсе турында булса да искә төшереп китү.

Кулыма А. Сункишевның “Минем хәтер китабым” исемле ике томга теркәлгән язмаларын алам. Бу ике китапта Апас һәм Кайбыч районнары буенча ике йөздән артык сугыш һәм тыл ветераннары турында язылган. Арада Олы Кайбыч авылыннан Фәхри Гыйззатуллин турында да язма урын алган. Миңа үземә Фәхри абый белән аралышырга туры килмәде. Әмма ул минем дәү әнинең укытучысы булган. Ә укытучың ничек хәтердә калмаска мөмкин?! Ләкин дәү әни өчен ул Фәхри Гыйззатуллин түгел, ә Карл Алексеевич икән. Бу хәл аның авыр, михнәтле бала чагы белән бәйле. Кечкенәдән әтисез калып, ул Оренбург балалар йортында үскән. Менә шунда аңа татар өчен ят булган исем биргәннәр. Ул Кайбычка 1936 елда педтехникум бетереп, Оренбург өлкәсендә, Башкортстанда, Үзбәкстанда укытучылык иткәннән соң килгән. Өч елдан соң фин сугышына киткән. Шуның белән сугыш юлы аны Бөек Ватан сугышы юллары белән тоташып киткән. Бу сугышта ул ике тапкыр яраланган. Икенче яралануы бик көчле булган. Аның гаиләсенә “Ирегез, кызылармияче Фәхри Гыйззатуллин Голубовка авылы янында, сугыш корында батырларча һәлак булды” дигән “кара кәгазь” дә килгән. Фәхри абый исән калган. Тугызынчы май. Сугыш тәмам. Ләкин Фәхри абый өчен түгел. Алда – Ерак Көнчыгыш, Маньчжурия, өченче сугыш.

Мөхтәрәм ветеран, тыныч, сабыр холыклы, көр күңелле, яшь рухлы, иренмәс бер җан итеп тасвирлый аны дәү әни. Үз эшен бик яратып, белеп башкарган Фәхри абый. Мәктәп бакчасында нинди генә җиләк җимеш, үсенте үстермәгән ул. Фәхри абый оештырган “Тере почмак” “яшь ленинчы” газетасында макталып язылып чыккан. Шулай ук яшьләр белән умартачылык түгәрәге алып барган. Тирә-юньдә фотограф булмаганлыктан, ул Олы Кайбыч, якын-тирәдәге башка авыл кешеләренең рәсемгә төшү буенча булган барча гозерләрен үтәп торуны үз өстенә алган. “Әгәр тартмаларга салынып, шүрлекләргә рәт-рәт итеп урнаштырылган, утыз җиденче елдан бирле җыелып килгән негативларның барчасын берьюлы рәсемнәргә әйләндерсәң, Кайбычның ярты гасырдан артык тарихы, берничә буын кешеләре нинди тулы, җанлы гәүдәләнеш табар иде!” дип яза аның турында Азат Сункишев. Пенсиягә чыгуына егерме елдан артык булуга карамастан, мәктәп сукмагын таптаудан туктамаган – музей оештырып җибәргән, материаллар туплау белән мәшгуль булган, яшь эзтабарлар эше белән җитәкчелек иткән. Концертларда аны мандолина кыллары чиертүче һәвәскәр сыйфатында күргәннәр. Ф. Гыйззатуллин 1995 елда 85 яшендә вафат була.

Бу мәкаләдә туган ягымның ветераннарының тик берсесе генә искә алынды. Сугыш афәте кагылмаган бер генә булса да гаилә бармы икән? Юктыр! Авылымның һәр урамына, һәр йортына, һәр капкасына “сугыш” дигән тамга сугылган. Бу сугышта катнашкан һәрбер изге җанга без бүген үзебезнең Олы Рәхмәтебезне әйтәбез.

Мең-мең рәхмәт сезгә, изге җаннар,

Исәннәр һәм гүрдә ятучылар,

Туган ягыбызга иң кадерле

“Җиңдек!” сүзен алып кайтучылар!

(А. Сункишев шигыреннән)

Булат Шакуров “11Б” сыйныфы укучысы

Олы Кайбыч урта гомуми белем бирү мәктәбе

Укытучы: Сунгатуллина Люция Хайрулловна